Lackovič, Marek, poslanec NR SR (2024-10-23):
Ďakujem pekne za slovo, pán predsedajúci. Vážený pán minister, vážené kolegyne, kolegovia, ako už bolo spomenuté, predložený návrh zákona zvyšuje od 1. 7. 2025 sadzby mýta. Osobne som presvedčený, že vo väčšine prípadov je takéto zvyšovanie absolútne legitímne aj s ohľadom na opotrebovanie verejných komunikácií či dopadov na životné prostredie a tak ďalej, určite teda nechcem a ani nebudem kritizovať návrh ako celok. To, čomu sa chcem venovať ja v mojom diskusnom príspevku, je dopad tohto návrhu na autobusy verejnej dopravy, čo podľa mojej mienky môže priniesť viac problémov ako úžitku, čím mám na mysli najmä vyššiu mieru negatívnych externalít než vo zvyšných prípadoch. V prvom rade je toto opatrenie nevyhnutné vnímať v kontexte ďalších legislatívnych úprav, ktoré zvyšujú daňové zaťaženie dopravných služieb a ktoré budú mať bezprostredné dopady na životy všetkých obyvateľov. Mýtne poplatky sa podľa tohto návrhu zákona budú zvyšovať v priemere o cirka 40 % DPH o 3 %, zavádza sa tiež nová transakčná daň. Všetky spomínané úpravy bezpochyby zvýšia náklad dopravných podnikov a dopravných spoločností, ktoré zabezpečujú verejnú dopravu či už v mestách, ale aj väčších obciach, alebo aj prímestské linky či nadregionálny medzištátny transport. V budúcom roku tak môžeme s istotou, žiaľ, očakávať nárast cien cestovných lístkov a naozaj najvýraznejší nárast cien cestovných lístkov za posledné roky, čo je v priamom rozpore s primárnym účelom tohto zákona, teda motivovať ľudí využívať zelenšiu dopravu a neznečisťovať planétu emisiami. Zároveň je toto opatrenie v rozpore so snahou znižovať opotrebovanie ciest, v neposlednom rade má aj silný antisociálny charakter, lebo tá trojkombinácia spomínaných opatrení, ktorú som spomenul v predchádzajúcom odseku, predraží to každodenné cestovanie ľudí do práce, ale aj detí do škôl a mnohých seniorov za nákupom potravín či návštevou lekára, pretože nie všetci si môžu a budú môcť uplatniť tú tzv. vekovú zľavu. Z môjho pohľadu bývalého starostu sa toto opatrenie bezprostredne, žiaľ, dotkne aj rozpočtov miest a obcí, ale aj krajov, pretože verejná doprava stále patrí medzi najvyššie výdavky samospráv najmä vzhľadom na to, že je dlhodobo, samozrejme, výrazne dotovaná. V prípade vúciek idú na dopravy, idú na dopravu desiatky miliónov eur, inak to nie je ani v prípade obcí a miest. Rád by som preto v tejto oblasti navrhol, aby bol predmetný návrh zákona, prípadne teda nariadenia, ktoré stanovuje a stanoví výšky sadzieb, upravený a to tak, aby zľava pre autobusy išla v priamej úmere s nárastom poplatkov. Inými slovami, aby sa toto zvyšovanie nedotklo, pokiaľ je to čo i len trochu možné, autobusovej dopravy. Prečo by, samozrejme, nemohli mať autobusy zľavu vyššiu, ak chceme, aby nimi ľudia cestovali? Samozrejme, aj ja si uvedomujem, že Európska komisia sa na takéto výnimky nepozerá s nadšením a nemá to rada, ale táto výnimka tam bude tak či tak, čiže jej výška už v podstate nič nenásobí a nedelí, ak je zľava tolerovaná teraz, môže byť tolerovaná podľa mojej mienky aj vo vyššej hranici, najmä s ohľadom na spomínané externality, ktoré implementácia tohto návrhu vytvára v oblasti zelenej dopravy. Ja sa teda pýtam, či môže byť zľava vyššia a ak môže, ak je to možné, tak prečo tá zľava nemôže byť vyššia a prečo to nenavrhujete už teraz. Zároveň by som rád využil tento priestor a v snahe byť konštruktívny sa opýtal možno pána ministra, aké očakáva on dopady na verejnú dopravu, mám na mysli autobusy, či má ministerstvo odhad toho, ako budú rásť po prijatí tohto návrhu, ale aj v jeho kombinácii s ďalšími konsolidačnými opatreniami v našich regiónoch ceny autobusových lístkov od Nového roku, od 1. 1. a potenciálne od 1. 7. ´25 a tak ďalej. Taktiež je tu otázka na pána ministra, že aké dopady očakávate na verejných prepravcov, na tzv. verejné dopravné podniky. Ak sa totiž pozrieme na dôvodovku, tak sa uvádza jednotná suma 520 eur na podnikateľa, čo je teda naozaj dosť široký pojem. Máme podnikateľov, ktorí prevádzkujú dva autobusy, ale máme tu aj veľké dopravné spoločnosti prevádzkujúce krajskú či magistrátnu dopravu. Takže ten dopad bude určite rôzny a myslím si, že by bolo vhodné pri prijímaní takéhoto návrhu uvádzať presnejšie čísla alebo aspoň interval, v ktorom sa nachádzame, pretože nejaký ten prepočet len vyslovene na NDS-ku nám rozhodne nestačí. Čiže je tu séria týchto otázok, a teda verím tomu, že nájdeme nejaké spoločné riešenie toho celého, ak nie, v opačnom prípade budeme, samozrejme, chcieť zrejme, ak to bude možné, predkladať pozmeňovací návrh my v Progresívnom Slovensku. Budem teda rád za odpovede možno, pán minister, teším sa na diskusiu, ak bude záujem. Ďakujem pekne.